Nov 18,2016
ఫార్చ్యూన్‌ 50లో ఆదిత్య పూరికి చోటు
ముంబయి: ప్రపంచంలోని మేటి వ్యాపార వ్యక్తుల (బిజినెస్‌ పర్సన్స్‌) జాబితాలో హెచ్‌డీఎఫ్‌సీ బ్యాంక్‌ మేనేజింగ్‌ డైరెక్టర్‌ ఆదిత్య పూరికి స్థానం దక్కింది. అమెరికాకు చెందిన ఫార్చ్యూన్‌ మ్యాగజైన్‌ 2016 సంవత్సరానికి గాను 50 మంది బిజినెస్‌ పర్సన్స్‌ జాబితాను తాజాగా విడుదల చేసింది. ఇందులో ఆదిత్య పూరి 36వ స్థానంలో నిలిచారు. దేశంలో రెండో అతిపెద్ద ప్రయివేటు బ్యాంక్‌ అయిన హెచ్‌డీఎఫ్‌సీకి 1994 నుంచి ఆదిత్య పూరి మేనేజింగ్‌ డైరెక్టర్‌గా వ్యవహరిస్తున్నారు. పూరీ నేతృత్వంలో హెచ్‌డీఎఫ్‌సీ బ్యాంకు గత ఏడాది దాదాపు 1.9 బిలియన్‌ డాలర్ల లాభాలను ఆర్జించినట్లుగా పత్రిక తెలిపింది. ఈ జాబితాలో ఫేస్‌బుక్‌ వ్యవస్థాపకుడు మార్క్‌ జుకన్‌బర్గ్‌ తొలిస్థానంలో నిలిచారు. మైక్రోసాఫ్ట్‌ చీఫ్‌ సత్యనాదెళ్ల అయిదో స్థానంలో నిలిచారు. ఏవో స్మిత్స్‌ సంస్థకు చెందిన అజిత్‌ రాజేంద్ర, మాస్టర్‌ కార్డ్స్‌కు చెందిన అజరు భంగా 40వ స్థానాన్ని దక్కించుకున్నారు. 66 సంవత్సరాల పూరీ దేశంలోనే అత్యధికంగా జీతం పొందుతున్న బ్యాంకర్‌గా ఇప్పటికే రికార్డు సృష్టించిన విషయం తెలిసిందే. భారతీయ సంతతికి చెందిన ముగ్గురు ఈ జాబితాలో చోటు దక్కించుకోవడం విశేషం.
మీ స్నేహితులకు రికమెండ్ చెయ్యండి